ইন্দুবালা ঘোষ কবিতা মিলনসাগর Indubala Ghosh MILANSAGAR
কবি ইন্দুবালা ঘোষ – তিন পুত্র ও তিন কন্যার মধ্যে তিনি কনিষ্ঠা কন্যা। জন্ম সম্ভবত উনিশ শতকের
ষাঠের দশকে, মৃত্যু জানা নেই ছিলেন।
কবির কনিষ্ঠ পুত্র সরলচন্দ্র ঘোষের উদ্যোগে তাঁর কাব্যগ্রন্থ “অশ্রুধারা” প্রকাশিত হয় ১৩৩৭ সালের ১লা
বৈশাখে (১৪ই এপ্রিল ১৯৩০)। কবিদের বাড়ীর ঠিকানা ছিল ১নং সিকদার বাগান স্ট্রীট, কলিকাতা। বইটি
মুদ্রণ করেন শ্রী পরীক্ষিত্চরণ গুপ্ত, কমলা প্রিন্টিং ওয়ার্কস, ৩নং কাশীমিত্রের ঘাট স্ট্রীট, বাগবাজার,
কলিকাতা থেকে।
কবিতার তারিখে দেখা যাচ্ছে যে কবির পিতৃবিয়োগের পর লেখা, তাঁর প্রথম দিককার কবিতাগুলি, ১৩০৫
বঙ্গাব্দে (১৮৯৮ সাল) লেখা। সেই কবিতা রচনার সময়ে কবির কনিষ্ঠ পুত্র বর্তমান। সেইভাবে দেখলে সেই
সময়ে কবির বয়স তিরিশ হওয়া আশ্চর্যের নয়। কবির জন্ম আনুমানিক ১৮৬০ থেকে ৭০ এর মধ্যে ধরা
যেতে পারে। কবির জীবনকালে একে একে প্রিয়জন বিয়োগ ঘটতে থাকলে,  তাঁর  শোকাতুর মনের
বহির্প্রকাশ। “অশ্রুধারা” কাব্যগ্রন্থে প্রকাশিত সব কবিতাই কবির জীবনে পাওয়া শোকের বহির্প্রকাশ।
শেষ কবিতাটির নাম “নিবেদন”। এটি চারপঙ্ক্তির, ৯২টি  ক্ষুদ্র কবিতার সমষ্টি, যেখানে কবি তাঁর জীবনে
পাওয়া শোকাঘাত ঈশ্বরের কাছে নিবেদন করেছেন। আমরা সেই কবিতাটিও এখানে তুলে দিলাম।
গ্রন্থের ভূমিকায় কবি লিখেছেন . . .
আমার জীবনে বহু শোকের ঝড় বহিয়া গিয়াছে। সেই ঝড়ের ঘাত
প্রতিঘাতে বিধ্বস্ত হইয়া, নীরবে ও নিভৃত্, যে সকল কবিতা প্রণয়ন
করিয়াছিলাম, বর্ত্তমান গ্রন্থখানি তাহারই সমষ্টি মাত্র। বারংবার বজ্রসম
কঠোর শোকের আঘাতে মানুষের হৃদয় যে কিরূপে চূর্ণ বিচূর্ণ হইয়া যায়
ভাষায় বুঝি তাহা বুঝাইবার উপায় নাই। তথাপি অন্তরের অন্তরতমস্থলে
যাহা অনুভব করিয়াছি, এই কবিতাগুলিতে তাহাই প্রকাশ করিবার
প্রয়াস পাইয়াছি। তত্কালীন সংরক্ষণশীল হিন্দুসমাজে বালিকাদিগের
সুশিক্ষা অপ্রচলিত থাকায় আমার শিক্ষার অসম্পূর্ণতাবশতঃ হয়ত আমার
প্রয়াস সফল হয় নাই। অধুনা কবিতাপ্লাবিত বঙ্গভাষাকে আর
একখানি কবিতা পুস্তকের দ্বারা ভারাক্রান্ত করিবার প্রয়োজন হয়ত
ছিলনা, মুদ্রাকরের হস্তে এই গ্রন্থখানি সমর্পণ করিবার বাসনা কোনদিনই
আমার ছিলনা, মনের আবেগে যাহা লিখিয়াছি আমার কনিষ্ঠপুত্র শ্রীমান্
সরলচন্দ্রের সনির্ব্বন্ধ অনুরোধ এড়াইতে না পারিয়া, তাহা লোক সমক্ষে
উপস্থাপিত করিলাম ; ইহাতে পাণ্ডিত্য বা লিপিচাতুর্য্য কিছুই নাই।
তথাপিও এই কবিতাগুলি পাঠে যদি একটি শোক-সন্তপ্ত হৃদয়েও কয়েক
বিন্দু শান্তিবারি সিঞ্চিত হয়, তাহা হইলে লেখিকাও কিয়ত্পরিমাণে
সান্ত্বনা পাইবে। ইতি
.                                                                লেখিকা---
কবি ইন্দুবালা ঘোষ ও তাঁর কবিতা সম্বন্ধে আরও তথ্য ও তাঁর একটি ছবি যদি কেউ আমাদের পাঠান
তাহলে আমরা, আমাদের কৃতজ্ঞতা স্পরূপ প্রেরকের নাম এই পাতায় উল্লেখ করবো।
আমরা মিলনসাগরে  কবি ইন্দুবালা ঘোষের কবিতা তুলে আগামী প্রজন্মের কাছে পৌঁছে দিতে পারলে এই
প্রচেষ্টার সার্থকতা।
কবি ইন্দুবালা ঘোষের মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতার প্রথম প্রকাশ - ৫.১২.২০১৪
...